b'\n_START_ARTICLE_\nBaiyoke Tower II\n_START_PARAGRAPH_\nBaiyoke Tower II (thaiksi \xe0\xb9\x83\xe0\xb8\x9a\xe0\xb8\xab\xe0\xb8\xa2\xe0\xb8\x81 2) on Thaimaan toiseksi korkein rakennus, joka sijaitsee Rachaprarop-kadun varrella Pratunamissa Ratchathewin alueella Bangkokissa. Rakennuksessa toimii Baiyoke Sky -hotelli (kerrokset 22\xe2\x80\x9374), jossa on 673 huonetta, ja lounasravintola Sky Buffet (kerrokset 76 ja 78)._NEWLINE_Baiyoke Towerin korkeus on 304 metri\xc3\xa4, ja kerroksia on 85. Kerroksessa 77 on n\xc3\xa4k\xc3\xb6alatasanne ja kerroksessa 84 360\xc2\xb0 py\xc3\xb6riv\xc3\xa4 n\xc3\xa4k\xc3\xb6alatasanne Sky Walk. Rakennus valmistui vuonna 1997 (antenni vuonna 1999). Se oli Thaimaan korkein rakennus vuoteen 2016 eli MahaNakhon-rakennuksen valmistumiseen saakka._NEWLINE_Baiyoke Tower II:lla on matalampi pari, 151 m korkea Baiyoke Tower I, joka valmistui vuonna 1987.'